作者：沈唐
词牌/韵律：望海潮

paragraphs: 山光凝翠，川容如画，名都自古并州。
箫鼓沸天，弓刀似水，连营十万貔貅。
金骑走长楸。
少年人一一，锦带吴钩。
路入榆关，雁飞汾水正宜秋。
追思昔日风流。
有儒将醉吟，才子狂游。
松偃旧亭，城高故国，空馀舞榭歌楼。
方面倚贤候。
便恐为霖雨，归去难留。
好向西溪，恣携弦管宴兰舟。